So`x aeroportiga ilk sinov parvozi amalga oshirildi

Farg`ona viloyati hokimligining ma`lum qilishicha, So`x tumanining “Navobod” mahalla fuqarolar yig`ini hududida barpo etilgan yangi aeroport, dastlabki sinov parvozini qabul qilgan.
Farg`ona xalqaro aeroportidan amalga oshirilgan sinov Humo Air aviakompaniyasiga qarashli An-2P yo`lovchi tashish samolyotida amalga oshirilgan. Mahalliy vaqt bilan soat 12:30 da Farg`onadan havoga ko`tarilgan layner, soat 13:10 da So`x aeroportiga kelib qo`ngan. Javohir Ma`rupov komandirligidagi ekipaj tomonidan amalga oshirilgan parvoz muvaffaqiyatli yakunlangan.
 
Bu erda arpo etilgan aeroportning maydoni etti gektar bo`lib, uzunligi etti yuz metrni tashkil etadi.  
Ma`lum qilinishicha, qurilish ishlari uchun davlat byudjetidan olti milliard sakkiz yuz million so`m mablag` ajratilib, uchish maydonchasi, kutish zali, ovqatlanish shaxobchasi, savdo nuqtasi, dam olish joylarini o`zida qamrab oladigan zamonaviy majmua tashkil etilgan.
Joriy yilning aprel oyida tumanga kichik aviasiya transporti qatnovi yo`lga qo`yish maqsadida “Navobod” mahalla fuqarolar yig`ini hududida samolyot va vertolyotlar uchun uchish-qo`nish maydonchasi tashkil etish ishlari boshlangan edi.